|  |
| --- |
| **1 Kor. 15:1-20****“Jesus se opstanding is die feitelike basis van ons geloof.”** |

<<Kinders>>

Het Jesus Christus regtig, fisies opgestaan?

 Daar is natuurlik baie mense wat dit ontken.

Van ongelowiges sou jy dit nog kan verwag, maar van kerkmense?

 Ja daar is kerkmense, hooggeleerde teoloë wat dink dis nie waar nie.

 (Prof Sakkie Spangenberg: RAU – Bybelkunde; UNISA – Ou Testament)

 (Prof Hansie Wolmarans: UJ – Grieks, Latyn, Nuwe Testament)

Hulle argumente is nie oortuigend nie, ek gaan nie tyd neem om op nonsies te reageer nie – ek noem net die belangrikste redes waarom hulle dwaal. En dan neem ons liewer tyd om oor die waarheid te praat.

* hulle kla oor die verskille in die evangelies oor die gebeure by die graf daardie Sondag oggend;
* party beweer Jesus se liggaam is gesteel en dat Matteus gelieg het toe hy in Mat 27 en 28 geskryf het van die wagte wat die graf opgepas het en toe omgekoop is deur die Jode om die liegstorie te versprei dat sy dissipels sy lyk kom steel het in die nag;
* sommiges beweer Jesus was nie regtig dood nie, net bewusteloos;
* Ander reken dat omdat die wetenskaplik onmoontlik is, kan dit nie waar wees nie;
* Een van die mees gewilde dwalinge is dat Jesus nie liggaamlik opgestaan het nie, maar net geestelik.

Dis amper so iets wat die Korintiërs te doen gehad het.

Daar was mense wat beweer het dat ons nie liggaamlik sal opstaan uit die dood nie, maar dat ons gees sal bly voortlewe.

 Dat die liggaam ŉ tronk is waarvan ons gees bevry word by die liggaam se dood.

Paulus gebruik dat die sekerheid oor Jesus se fisiese, liggaamlike opstanding om hulle te oortuig dat net soos Jesus, hulle (en ons) ook fisies weer sal opstaan uit die dood.

Ek gaan nie vanoggend by óns opstanding stilstaan nie, maar by die sekerheid dat Jesus fisies uit die dood opgestaan het.

<< Lees 1 Kor. 15:1-20>>

Paulus begin deur hulle te herinner aan die evangelie, die blye boodskap van Jesus Christus wat Hy aan hulle verkondig het.

In v. 2 sê hy dat hulle gered word as hulle aan hierdie presiese evangelie of boodskap vashou. En dat dit tevergeefs is om aan enigiets ander te wil vashou as die anker vir jou lewe.

Wat is die evangelie waarna hy verwys? Dis die hele boodskap van Christus, van die begin van die Bybel tot die einde, maar kyk wat is die belangrikste kern daarvan:

v. 3, 4

*3Die belangrikste wat ek aan julle oorgelewer het en wat ek ook ontvang het, is dit:*

 *Christus het vir ons sondes gesterf, volgens die Skrifte;*

 *4Hy is begrawe en*

 *op die derde dag opgewek, volgens die Skrifte.*

Dit sê Paulus, gedring deur die Heilige Gees is die belangrikste van die evangelie, en as jy hieraan vashou, sal jy gered word. As jy aan enigiets ander vashou, is dit tevergeefs.

Ons het Vrydag oggend gefokus daarop dat Jesus vir ons sondes aan die kruis gesterf is. Ons het ook gesien dat die “volgens die Skrifte” was toe ons Jes. 53 gelees saam gelees het. Dit is vas en seker en ons gaan nie vanoggend weer daarop fokus nie.

Ons hoef ook nie stil te staan daarby dat Hy begrawe is nie, daaraan is geen twyfel nie. Dat Hy dood was is seker en ek noem vinnig twee redes –

eerstens, die Romeinse soldate werk was doodmaak en hulle was goed daarmee met baie ervaring. Niemand sou hulle kon flous om ŉ floute te laat lyk soos die dood nie.

As hulle nie seker was van sy dood nie, sou hulle sy bene gebreek het soos dit hulle gebruik was om die dood te verhaas;

tweedens, die feit dat daar bloed en water uit die wond gekom het toe hulle Jesus met die spies in die sy gesteek het. Ek is nie ŉ dokter nie, maar medies gesproke is dit blykbaar ŉ duidelike teken van dood.

Die feit dat Paulus uitwys dat Jesus begrawe is, en dis ook die rede waarom dit in ons belydenis is, is om daarmee te beklemtoon dat Jesus dood was. Begrawe beteken Hy was dood, sy lyf was ŉ lyk.

Dan volg dat Hy opgewek is uit die dood op die derde dag.

Dit is deel van die belangrikste kern van die blye boodskap van verlossing.

As jy Jesus se opstanding uithaal soos party mense wil,

 dan val jou hele verlossing deur die mat,

 want dan hou jy aan iets anders vas as die ware evangelie van Christus.

Jesus se kruisoffer is uiters belangrik – maar sonder sy opstanding sou Jesus net nog ŉ Jood wees wat deur die Romeine aan ŉ stuk hout vermoor het.

Jesus se opstanding is die bewys van sy oorwinning – oor die dood en die sonde en Satan self.

Sy opstanding is die bewys van die waarheid, dat Hy verlossing bring, dat Hy die Seun van God is, dat die hele Bybel die waarheid is!

Die werkwoord vorm wat Paulus gebruik vir “opgewek” beteken dat

 dit klaar gedoen is (verlede tyd),

 en dat dit aan Jesus gedoen is, Hy was dood en het nie self bygedra nie

 (Ef. 1:20 verwys bv ook na die krag wat die Vader uitgeoefen het toe Hy Jesus opgewek het.)

Verder ook nog dat dit ŉ aanhoudende, blywende effek het, opgewek sodat Hy aanhou om opgewek, lewendig, te bly.

Wat bedoel Paulus as hy sê dit was “volgens die Skrifte”?

Ons het netnou ook so in die Belydenis van Nicéa met dieselfde woorde bely.

Dit beteken nié dat ons nie seker is daarvan en nou maar die geskrifte as verwysing aanhaal omdat die skrywers beweer dat Hy opgewek is nie. Inteendeel...

“volgens die Skrifte” wys daarop dat sy opstanding lankal reeds in die “Skrifte” oftewel die Ou Testament voorspel is.

Die bewyse is duidelik en genoegsaam sodat ons wéét dat dit régtig gebeur het ,

en dat dit gebeur het presies soos God dit lank reeds voorspel het – in die “Skrifte”.

Ek wil twee daarvan uitwys:

In Petrus se toespraak na die uitstorting van die Heilige Gees (Hand. 2) haal hy uit Ps. 16:10 aan waar Dawid geskryf het: 10*U sal my siel aan die doderyk nie oorgee nie; U sal nie toelaat dat u gunsgenoot verderwing sien nie.”*

En hy verduidelik dat Dawid nie oor homself geskryf het nie, want hy is begrawe en is steeds in die graf. Dawid het na Jesus verwys, die een uit sy nageslag wat ewig sou regeer vogend God se verbond met Dawid.

ŉ Tweede voorbeeld kom uit Jes. 53:11.

Nadat sy dood en graf in v. 9 voorspel word die profesie dat, 11*Ná sy bitter lyding sal hy weer die lig sien en hy sal die Here ken.*

 En hoe sal ŉ dooie weer lig kan sien en die Here kan ken – net as hy weer lewe.

Jesus se opwekking uit die dood was nie maar iets was God terloops of op die ingewing van die oomblik gedoen het as ŉ verrassing nie – dit was nog altyd sy plan.

 Daarom dat Paulus, en ons belydenis byvoeg – “volgens die Skrifte”.

\*\*\*

Nadat Paulus die belangrikste van die evangelie opgesom het, gee hy dadelik die bewyse dat Jesus self opgewek is, dat sy lyk weer lewendig gemaak is en Hy opgestaan het.

*5Hy het aan Sefas verskyn, daarna aan die twaalf,* ***6****en daarna aan meer as vyf honderd broers tegelyk, van wie sommige al dood is maar die meeste nou nog lewe.* ***7****Daarna het Hy aan Jakobus verskyn en toe aan al die apostels.* ***8****Heel laaste het Hy ook aan my, die ontydig geborene, verskyn.*

Daar is heelwat getuienis in die Evangelies en Handelinge dat Jesus fisies aan sy dissipels, die apostels verskyn het. Ek lig net twee daarvan uit:

Lukas vertel in Luk. 22 dat Jesus aan Kleopas en nog ŉ dissipels verskyn het op pad na hulle huis toe in Emmaus.

Hulle was verward en Hy het toe verduidelik hoe die hele Ou Testament, die Skrifte, op Hom fokus.

Ons lees van v.33 af, ”33*Hulle het dadelik opgestaan en na Jerusalem toe teruggegaan. Daar kry hulle die elf en die ander mense bymekaar, 34en dié sê: “Die Here het regtig opgestaan en Hy het aan Simon verskyn!”*

*35Toe vertel hulle wat op die pad gebeur het, en hoe Hy aan hulle bekend geword het toe Hy die brood gebreek het. 36Terwyl hulle nog oor hierdie dinge praat, staan Jesus self meteens daar tussen hulle en sê vir hulle: “Vrede vir julle!”*

 *37Hulle het geweldig geskrik en bang geword en gedink hulle sien 'n gees.*

 *38Hy sê toe vir hulle: “Waarom is julle so verskrik, en waarom kom daar twyfel in julle harte? 39Kyk na my hande en my voete: dit is tog Ek self. Voel aan My en kyk! 'n Gees het tog nie vleis en bene soos julle sien dat Ek het nie.” 40Terwyl Hy dit sê, wys Hy vir hulle sy hande en voete.*

 *41Toe hulle van blydskap en verwondering nog nie kon glo nie, sê Hy vir hulle: “Het julle hier iets om te eet?”*

 *42Hulle gee Hom toe 'n stuk gebakte vis. 43Hy het dit gevat en voor hulle oë geëet.*

 *44Daarna sê Hy vir hulle: “Dit is die betekenis van die woorde wat Ek vir julle gesê het toe Ek nog by julle was, naamlik dat alles vervul moet word wat in die wet van Moses en in die profete en psalms oor My geskrywe is.”*

 *45Toe open Hy hulle verstand om die Skrif te verstaan. 46Verder sê Hy vir hulle: “So staan daar geskrywe: ‘Die Christus moet ly en op die derde dag uit die dood opstaan, 47en in sy Naam moet bekering en vergewing van sondes aan al die nasies verkondig word, van Jerusalem af en verder.’*

En asof dit nie genoeg is ŉ te bewys dat Hy fisies opgestaan het en hulle aan Hom kon vat en Hy saam hulle geëet het nie, gaan Hy uit sy pad om ook vir Tomas te bewys. Hy was nie die eerste keer by nie, en nie die ander wou glo nie.

Joh. 20:27-29, *“27Daarna sê Hy vir Tomas: “Bring jou vinger hier en kyk na my hande; en bring jou hand en steek hom in my sy; en moenie langer ongelowig wees nie, maar wees gelowig.” 28En Tomas sê vir Hom: “My Here en my God!”*

*29Toe sê Jesus vir hom: “Glo jy nou omdat jy My sien? Gelukkig is dié wat nie gesien het nie en tog glo.”*

Die evangelies beskryf nie waar en wanneer Jesus aan die 500 gelyktydig verskyn het nie. Paulus sê egter dat party van hulle nog leef.

Dis asof hy vir die lesers van sy brief wil sê, gaan vra hulle maar as julle my nie wil glo nie. As dit ŉ hofsaak was, sou Paulus hulle kon geroep het as getuies.

Goed, sou jy kon sê, maar dit was almal Jesus se dissipels wat Hom graag wou sien. Sou dit nie meer betroubaar gewees het om ook getuies te hê wat nie in Hom geglo het nie?

Dis presies wat Paulus byvoeg – Hy het aan Jakobus verskyn. Hy sê nie watter Jakobus nie, maar dit word wyd aanvaar dat dit Jesus se broer was wat die Jakobus brief geskryf het. Volgens Joh. 7:5 het Jesus se broers nie in Hom geglo nie, maar dit het radikaal verander...

En dan Paulus self – vervolger van Jesus se dissipels, kyk hoe het sy lewe verander nadat Jesus aan Hom verskyn het op die pad na Damaskus.

As dit ŉ hofsaak was, is die getuienis van Jesus se opstanding oorweldigend.

Dink daaraan – dit is eeue gelede deur die lewende God se profete bekend gemaak, toe kom Jesus en sê self Hy gaan opstaan uit die dood.

Drie dae na sy dood is sy graf egter leeg, die doeke waarin Hy toegedraai was mooi eenkant opgevou, en

dan die een na die ander ooggetuie van sy fisiese verskyning, hulle het hom gesien, gehoor, aan hom gevat en saam Hom geëet.

Hulle is so oortuig dat hulle lewens totaal en radikaal verander – kyk hoe het Paulus se lewe verander.

Die son het vanoggend opgekom – glo jy dit, of weet jy dit?

 Jesus is uit die dood opgewek – glo dit, maar wéét dit met sekerheid.

As jy nie wíl nie, sal jy dit nie aanvaar nie, maar as jy enigsins die getuienis objektief oorweeg, dan is daar nie twyfel nie:

Jesus Christus was dood en begrawe ... én toe is Hy uit die dood opgewek, Hy het uit die dood opgestaan.

Jy kan dit weet en daarvan seker wees.

Trouens, dis baie belangrik dat jy baie seker is daarvan, want as dit nie so is nie – dan is die hele Bybel en die evangelie van verlossing en jou geloof niks werd nie.

Sonder sy opstanding sou Jesus net nog ŉ fanatiese vals profeet gewees het wat sy volgelinge se koppe en harte met nonsies gevul het.

v. 14: *14En as Christus nie opgewek is nie, is ons prediking sonder inhoud en julle geloof ook sonder inhoud.*

Christus se opstanding is die bevestiging dat die inhoud van ons glo die waarheid is.

Sonder sy opstanding is die evangelie en ons geloof soos ŉ leë eierdop, leeg en niks werd nie. ŉ Mors van tyd...

v. 17: *17En as Christus nie opgewek is nie, is julle geloof waardeloos en is julle nog gevange in julle sondes.*

As Christus nie uit die dood opgestaan het nie, dan is ons geloof waardeloos,

dan is ons steeds slawe van die sonde, en

dan is die straf van sonde – die dood en die ewige toorn van God – steeds ons voorland.

**Maar dit is nie so nie!**

v.20: *20Maar nou, Christus is opgewek uit die dood, as eersteling uit dié wat gesterf het.*

Iemand (ene Du Rand) het gesê dat Jesus se opstanding is soos die skarnier van ons geloof:

Die skarnier draai na die verlede – en bevestig die waarheid dat Jesus vir ons sondes gesterf het. Vrygekoop van die sondestraf en slawerny, die dood oorwin.

 Die kruisdood sou geen betekenis gehad het as Hy nie opgewek is nie...

Die skarnier draai na die hede – en ons lewens verander nou reeds om al meer soos Jesus in nederige, gehoorsaamheid die liefde van God ten toon te stel terwyl ons vol hoop en vrede leef te midde van ŉ chaotiese vyandige wêreld

Dit skarnier draai na die toekoms – en verseker ons van die allewonderlikste toekoms van ons eie opstanding om vir ewig by God op die nuwe aarde te leef ŉ heerlikheid en volmaakte geluk.

Jesus se opstanding uit die dood, is die sekere bewys dat álles van Hom waar en seker is!

Weet hy dit verseker? Glo jy dit?

 Paulus skryf in Rom. 10:9:

*9As jy met jou mond bely dat Jesus die Here is, en met jou hart glo dat God Hom uit die dood opgewek het, sal jy gered word.*

Mag dit jou verstand, jou hart en emosies, jou hele wese vul

met sekerheid en troos in álle omstandighede van jou lewe:

 *“Dit is waar, die Here het regtig opgestaan!”*

Amen!